בס"ד
ככה אמא אמרה
פעם שאלנו את כבוד הרב הגאון יגאל כהן שיזכה לחיים טובים, מה המצווה הכי חשובה שילדים יתחזקו בה?  הרב ענה, כיבוד הורים. מדוע? מה נוכל ללמוד מכך? מה טמון בזה? 
לא רק בשביל לעשות להורים חיים קלים הרב אמר זאת, אלא כי שם טמון הכול מכל. כיבוד הורים זה אומר הבנה שיש מישהו מעליך, ברגע שהילד מבין שיש מישהו מעליו, שמבין טוב יותר, שהוא צריך להקשיב לו גם כשלא נראה לו.. זה מלמד למידות טובות וכך בנקל יוכל להיכנס בחצרות השם יתברך.. לאדם שמכבד את הוריו יותר קל להשיג יראת שמיים מאשר אחד שלא. ילד שלא מכבד את הוריו, גם אם זה 'בשם התורה' - הוא לא יהיה בעל מידות טובות. 
נחשוב ביחד איזו מידה טובה זו לכבד את המבוגר, להעניק מזמנך לאחר, להקשיב גם אם לא בא לי – רק כי הוא מבוגר, רק כי הוא צריך עזרה. ואז לימים, כשהקב"ה על ידי תורתו הקדושה מורה לקיים מצוות מסוימות אז גם אם לא בא לי – אני עושה, כי הורגלתי לכך בקטנותי. 
תמיד אומרים שגבר שמכבד את אימו יכבד את אשתו, יש בזה מן האמת, הוא הורגל כל ימיו לכבד אישה, למה שלא יכבד את אשתו.. מוטל עלינו לומר לילדנו ולגדל אותם בחשיבה הזו – שכיבוד הורים מוביל למידות טובות, במיוחד למידת הענווה. שהיא הטובה הגדולה ביותר שיש.
ישנם ילדים שקשה להם להקשיב להוריהם, מטבעם הם חושבים שהם מבינים יותר.. שהם חכמים יותר ושההורים מיושנים.. בדרך כלל לילדים כאלו קשה לקבל מרות, גם מהמורה בכיתה וגם לאחר מכן, בעבודה או בישיבה. תמיד הם יחשבו שהם מבינים יותר.. ויתפלפלו..
כדאי מגיל קטן להנחיל את העניין של "להוריד ראש", להבין שאנחנו לא מבינים הכול, ולפעמים לעשות רק כי "אמא אמרה", רוב הפעמים אנחנו מסבירים לילדים מדוע אמרנו כך או כך.. אך מידי פעם אפשר גם לעשות בלי להבין. רק כי ככה אמא אמרה. ישנם דברים רבים בחיים שהם יצטרכו לעשות בלי להבין את ההיגיון שמאחורי. שבת מבורכת! 
